
ΔΕΛΤΙΟ ΤΥΠΟΥ ΕΝΙΑΛ 
Ο Υπουργός Υγείας αναφέρει συνεχώς ότι το ΕΣΥ βρίσκεται στην καλύτερη του κατάσταση. 
Ο Διοικητής της 5ης ΥΠΕ μιλά για τα έργα που γίνονται στο Γ.Ν. Λαμίας.
Ο Διοικητής προσπαθεί με τα μέσα που του παρέχουν να λειτουργήσει το νοσοκομείο. 
Οι μόνιμοι γιατροί του νοσοκομείου Λαμίας φωνάζουμε για υποστελέχωση, εντέλλεστε, κακές εργασιακές συνθήκες, επιστημονική υποβάθμιση, ελλείψεις ιατρικού προσωπικού σε πολλές κλινικές με αποτέλεσμα όχι μόνο την υπολειτουργία των κλινικών αυτών, αλλά και την αδυναμία τους για μηνιαία 24ωρη εφημέρευση, που είναι και ο βασικότερος σκοπός ενός δευτεροβάθμιου νοσοκομείου.
Είναι προς όφελος του κοινωνικού συνόλου η δημιουργία- επέκταση και λειτουργία της ογκολογικής κλινικής και της ακτινοθεραπευτικής μονάδας; Σαφώς και είναι. Είναι προς όφελος της λειτουργίας ενός δευτεροβάθμιου νοσοκομείου; Δυστυχώς όχι, όταν το νοσοκομείο αυτό είναι βαθιά υποστελεχωμένο και δυσκολεύεται να ανταποκριθεί στις καθημερινές ανάγκες παροχής υγειονομικής περίθαλψης. Ειδικότερα όταν οι ανάγκες αυτές αφορούν τμήματα όπως το ΤΕΠ, η πνευμονολογική, η παιδιατρική και η παθολογική κλινική, χωρίς να ξεχνάμε τα αποτελέσματα της υποστελέχωσης στη Μονάδα Τεχνητού Νεφρού, το παθολογοανατομικό, το νευρολογικό, το νευροχειρουργικό, την χειρουργική, την ΩΡΛ, την ουρολογική, την οφθαλμολογική, τον υπέρηχο τον αξονικό, τον μαγνήτη. Ο ογκολογικός ασθενής είναι συχνά ασθενής με πολλαπλή συννοσηρότητα και χρήζει υποστήριξης πολλών ειδικοτήτων. Πως θα μπορέσει να ανταποκριθεί σε αυτό το υποστελεχωμένο νοσοκομείο μας;
Η επαναλειτουργία της ΜΣΝ είναι ευλογία για τον ασθενή. Σχεδόν το ένα τρίτο του συνόλου των θανάτων στην Ελλάδα το 2022 αποδόθηκε σε καρδιαγγειακά νοσήματα – συμπεριλαμβανομένης της ισχαιμικής καρδιακής νόσου και του εγκεφαλικού επεισοδίου. Απαραίτητη προϋπόθεση η επαρκής και μόνιμη στελέχωση του τμήματος. Φυσικά η δήλωση του διοικητή της 5ης ΥΠΕ για τοποθέτηση 45 βηματοδοτών σε μία εβδομάδα έγινε εν τη ρύμη του λόγου και χωρίς πρόθεση. Τα δικά μας δεδομένα είναι τοποθέτηση 8 βηματοδοτών τον πρώτο μήνα επαναλειτουργίας της μονάδας, με παρούσα στελέχωση 3 γιατρούς (ένα μόνιμο, ένα με απόσπαση, έναν ιδιώτη) 
Το όχι και τόσο νέο, αλλά μεγάλο πρόβλημα του νοσοκομείου μας είναι η στελέχωση και λειτουργία της παθολογικής κλινικής. Πρέπει και εδώ να βρεθούν μόνιμες και ουσιαστικές λύσεις. Η ενίσχυση με εντέλλεστε και εσωτερικές μετακινήσεις και η μετακίνηση παθολόγων από άλλες δομές για συμπλήρωση της μηνιαίας εφημεριακής κάλυψης αποτελούν έκτακτες, παροδικές και αναποτελεσματικές λύσεις ενός διαχρονικού προβλήματος που ήταν αναμενόμενο να μεγιστοποιηθεί. Τώρα είναι οξύτερο από ποτέ. Χρειάζονται γρήγορες και αποτελεσματικές λύσεις. Κάθε καθυστέρηση οδηγεί με μαθηματική ακρίβεια σε υγειονομική κρίση, με δυσάρεστες επιπτώσεις για την υγεία στο νομό μας.
Από το σύνολο των λιγοστών προσλήψεων μόνιμου ιατρικού προσωπικού μόνο αυτή του ιατρού στην ΩΡΛ κλινική και πρόσφατα στη Μ.Σ.Ν. ουσιαστικά ενισχύουν το δευτεροβάθμιο νοσοκομείο μας. Οι ιατροί με ΑΠΥ στο ΤΕΠ, οι προσλήψεις ειδικοτήτων μη αναγκαίων για τη λειτουργία δευτεροβάθμιου νοσοκομείου, απλά δείχνουν την ουσιαστική αδυναμία ενίσχυσης σε θέσεις πραγματικής ανάγκης. 
Οι γιατροί που προσλήφθηκαν στη ΜΕΘ, μία μονάδα με καθοριστική συμβολή την περίοδο της πανδημίας αλλά και υποδειγματική λειτουργία γενικότερα, αποτελούν σήμερα την πρώτη λύση ενίσχυσης κλινικών που υπολειτουργούν. Γιατροί της ΜΕΘ αποσπώνται στην πνευμονολογική, την παθολογική και συμπληρώνουν το εφημεριακό πρόγραμμα του ΤΕΠ. Για τους διοικούντες είναι η λύση, ίσως και η μοναδική. Για μας είναι μια ακόμα αδιέξοδη πολιτική, αυτή εκ των ενόντων, που μόνο μεγαλύτερα προβλήματα μπορεί να προκαλέσει στο εγγύτατο μέλλον.
Με τα ανωτέρω η ΕΝΙΑΛ εκφράζει τους προβληματισμούς της σχετικά με την οργάνωση και τη λειτουργία του νοσοκομείου μας. Δυστυχώς δεν θεωρούμε ότι οι πολιτικές που ακολουθούνται θα οδηγήσουν σε αναβάθμιση της ποιότητας της υγειονομικής φροντίδας των ασθενών, χωρίς την παράλληλη ενίσχυση των κλινικών που είναι απαραίτητες για την λειτουργία ενός δευτεροβάθμιου νοσοκομείου. 
Θα μπορούσαμε να θέσουμε πολλές ερωτήσεις σχετικά με τη δυνατότητα ή όχι λειτουργίας αρκετών κλινικών. Το θεωρούμε άσκοπο. Ποτέ κανείς μέχρι σήμερα δεν τοποθετήθηκε σε ερωτήσεις και σχόλια της ΕΝΙΑΛ, σε δελτία τύπου που δημοσιεύσαμε. 
Υ.Γ. 1
Το ιατρικό προσωπικό επιβαρύνεται διαρκώς με γραφειοκρατικές χρονοβόρες διαδικασίες: λίστα χειρουργείων, ιατρικός φάκελος ασθενή, διαγνώσεις DRG, την ηλεκτρονική συνταγογράφηση και τώρα την νοσοκομειακή συνταγογράφηση. Όλα αυτά αποτελούν ιατρικές πράξεις και γίνονταν  χειρόγραφα και σε λίγο σχετικά χρόνο.  Η ψηφιοποίηση είναι απαραίτητη γενικά στον δημόσιο τομέα.  Η ψηφιοποίησή όμως των ανωτέρων διαδικασιών, σύμφωνα με το Υπουργείο,  αποτελεί ευθύνη μόνο των ιατρών. Ο γιατρός πρέπει να εξετάζει, να παίρνει το ιστορικό, να γράφει τη διάγνωση, την φαρμακευτική αγωγή και να προγραμματίζει ένα χειρουργείο με το ΑΜΚΑ του ασθενή. Τα συστήματα όμως είναι περίπλοκα και ασύγχρονα, η εκπαίδευση ανεπαρκής, οι χρόνοι έναρξης ασφυκτικοί και οι γιατροί πρέπει να βρουν λύση. Τα ηλεκτρονικά συστήματα πρέπει και μπορούν να γίνουν απλούστερα, η γραμματειακή υποστήριξη είναι απαραίτητη ώστε το ιατρικό προσωπικό που είναι υποστελεχωμένο να αποσυμφορηθεί και να εκτελεί το ιατρικό του έργο. 
Υ.Γ. 2
Ενημερώσαμε με επιστολή μας το Δ.Σ. του ΙΣΦ για τα σοβαρά προβλήματα λειτουργίας της παθολογικής κλινικής. Ζητήσαμε την κοινοποίηση του προβλήματος σε όλους τους γιατρούς μέλη του ΙΣΦ και καλούμε τους ιδιώτες παθολόγους πρωτίστως αλλά και τους γενικούς γιατρούς να συνδράμουν, όπως μπορούν, στην επίλυση του. Θεωρούμε ότι η  λειτουργία της παθολογικής κλινική είναι μείζον υγειονομικό πρόβλημα που ακουμπά κάθε συμπολίτη μας, νέο ή ηλικιωμένο, πλούσιο ή φτωχό. Η παθολογική κλινική αποτελεί πυλώνα στη λειτουργία του νοσοκομείου και την παροχή υγειονομικής φροντίδας στο νομό μας. Η συνδρομή ιδιωτών παθολόγων με οποιαδήποτε εργασιακή σχέση επιλέξουν θα βοηθήσει βραχυπρόθεσμα στην ομαλότερη λειτουργία της κλινικής και ίσως αποτελέσει εφαλτήριο  για την απαραίτητη ενίσχυση της με μόνιμο προσωπικό μακροπρόθεσμα. Όλοι μας είμαστε δυνητικά ασθενείς. Όλοι έχουμε στην οικογένειά μας ανθρώπους που χρήζουν υγειονομικής φροντίδας για παθολογικά αίτια. Ζητάμε την βοήθεια όλων.

